ועדת העבודה, הרווחה והבריאות, כנסת 18, פרוטוקול מספר 62, 2009-07-07 11:00

חיים כץ: בוקר טוב.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: אנחנו דנים בהצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009, סעיפים 146(12)(ב), 146(13), 148(ז).

חיים כץ: אני חייב לומר לפרוטוקול שנציגי הביטוח הלאומי ומשרד האוצר היו אמורים לסיים את עבודתם כבר אתמול בלילה ולא להשחית את זמנה של הוועדה.

חיים כץ: לא יכול להיות שאנחנו נקבע דיונים ואתם לא תבואו מוכנים.

חיים כץ: אם אתם לא מוכנים, תודיעו מראש ואנחנו נתאם וננסה להחליף בין הדיונים.

חיים כץ: גם זמנם של חברי הוועדה, בטח בתקופה של חוק ההסדרים, הוא לא הפקר.

חיים כץ: אני מבקש מנציגי האוצר או הביטוח הלאומי להציג את השינויים.

רועי קרת: בהמשך לדיון שהתקיים אתמול בעניין הזה, אני אזכיר רק שמדובר במענק למי שבחר לעבוד בשכר נמוך.

רועי קרת: שיטת החישוב היום של המענק מצד אחד לתחושתנו לא מתגמלת מספיק את בעלי השכר הנמוך, ומצד שני אפשרה איזושהי פריצה לגבי בעלי השכר הגבוה במיוחד.

רועי קרת: לגבי בעלי השכר הנמוך, שיטת החישוב היום מאפשרת קבלת דמי אבטלה בשיעור הפרש בין 75 אחוזים מהשכר הקודם שהיה למבוטח לבין שכרו בעבודתו הנוכחית.

רועי קרת: אנחנו מציעים שיטת חישוב שהיא קצת מיטיבה לעומת שיטת החישוב הנוכחית עם בעלי השכר הנמוך.

רועי קרת: האידך גיסא הוא להגביל או לסגור את הפרצה שקיימת היום בחוק לגבי בעלי השכר הגבוה ונזכיר מהדיון של אמש שלפני ארבע שנים נקבעה תקרה לתשלום דמי אבטלה.

רועי קרת: כל מי שמקבל דמי אבטלה, דמי האבטלה לגביו לא יכולים לעלות על הסכום ששווה היום ל-8,000 שקלים.

רועי קרת: החריג היחידי, והוא למיטב הבנתי נעשה בטעות, הוא לגבי מי שמקבל את אותו תשלום לפי סעיף 176(א) שם אין הפניה להוראות התקרה והתוצאה שאנחנו ראינו היא שאנשים שעבדו קודם בשכר של 30 אלף שקלים ולא באו לקבל דמי אבטלה רגילים אלא בחרו ללכת לעבוד בעבודה שאין לה שום קשר לעבודתם הקודמת בסכומים מאוד נמוכים של 2,000-3,000 שקלים והתוצאה הייתה שבמקום להיות מוגבלים בתקרה של 8,000 שקלים כמו כל המבוטחים בישראל, יכלו לקבל מענק על בסיס חישוב של סכומים הרבה יותר גבוהים בסדר גודל של 20 אלף שקלים.

רועי קרת: זאת אנומליה כי אם כולם מקבלים לפי תקרה של 8,000 שקלים, אין מקום כאן לחרוג מהתקרה.

רועי קרת: אם רוצים לבטל את התקרה, צריך לבטל אותה לגבי כולם, ואם יש תקרה, היא צריכה לחול לגבי כולם.

רועי קרת: לסיכום.

רועי קרת: אנחנו יוצרים כאן תקרה לגבי בעלי שכר גבוה אבל האידך גיסא הוא שמהסכומים "שנרוויח" אנחנו נגדיל את העידוד לבעלי השכר הנמוך לפי שיטת החישוב החדשה שהיא במקום מה שאמרתי קודם תהיה חישוב ההפרש שבין 50 אחוזים מהעבודה בשכר הנמוך הנוכחי לבין דמי האבטלה שהיו משתלמים לו אלמלא היה עובד.

חיים כץ: יש הסתייגויות.

מרינה סולודקין: של קדימה.

מרינה סולודקין: אנחנו חושבים זה מרע את המצב ואנחנו נגד.

חיים כץ: אנחנו נצביע על ההסתייגות.

אייל לב-ארי: יש גם הסתייגות נפרדת של חברת הכנסת סולודקין וגם הסתייגות של קבוצות שונות מהאופוזיציה.

חיים כץ: אם הם אינם אנחנו צריכים להעלות את ההסתייגויות שלהם?

חיים כץ: אנחנו נעלה להצבעה את ההסתייגות של חברת הכנסת סולודקין ונוריד את יתר ההסתייגויות.

אורלי לוי אבקסיס: שאלה.

אורלי לוי אבקסיס: יש לנו קנה מידה לגבי כמה נחסך ברגע שאנחנו משנים את התנאים של העובדים של השכר הגבוה וכמה מתוך זה באמת ינוצל או שיהיו עודפים כאשר אנחנו משנים את התנאים שלהם?

אבי צרפתי: היום הסעיף הזה כולו, גם לבעלי השכר הגבוה וגם לגבי בעלי השכר הנמוך, משמעותו תשלום של כ-2.5 מיליון שקלים.

אבי צרפתי: אין זה אומר שמחר לאור שינוי הנוסחה לבעלי השכר הנמוך לא יהיו יותר מובטלים שיסכימו וילכו לקבל עבודה בשכר נמוך מכיוון שהם מקבלים כאן תוספת סבסוד.

אבי צרפתי: זה יכול לחרוג גם מעבר ל-2.5 מיליון שקלים.

אבי צרפתי: זה לא מוגבל כאן בתקציב מסוים אלא תלוי כמה אנשים יהיו מוכנים ללכת ולעבוד בשכר נמוך וכמה ימצאו עבודה.

חיים כץ: זה סעיף מיטיב שנלחמנו עליו.

חיים כץ: אני חושב שיש לנו עכשיו הזדמנות להעביר אותו.

אורלי לוי אבקסיס: הוא דיבר על מה שהתפנה ואני רציתי לדעת אם זה מוגבל למה שהתפנה או לא.

אבי צרפתי: זה לא מוגבל.

אייל לב-ארי: הסתייגות של חברת הכנסת מרינה סולודקין: לסעיפים 146(12)(ב), 146(13), 148(ז) – הסעיפים יימחקו.

חיים כץ: אנחנו מצביעים על ההסתייגות.

חיים כץ: ה צ ב ע ה

אייל לב-ארי: הנוסח שמוקרא לוועדה שונה מנוסח הצעת החוק.

ג'ודי וסרמן: יש תיקונים גם על גבי הנוסח שהופץ לפני חמש דקות.

רועי קרת: התיקון שעכשיו הופץ הוא במקום פסקאות (12)(ב) ו-(13).

אייל לב-ארי: תיקון סעיף 176.

אייל לב-ארי: בסעיף 176 לחוק העיקרי, סעיף קטן (ב) – בטל.

אייל לב-ארי: תיקון סעיף 176(א).

אייל לב-ארי: סעיף 176(א) לחוק העיקרי – (א) בסעיף קטן (א) - (1) ברישא, אחרי "לעובד" יבוא "העובד בעבודה בהיקף משרה של 50 אחוזים לפחות ושאינה עבודה מתאימה לגביו לפי סעיף 165 וכן לעובד כאמור שהעבודה שהוצעה לו נחשבת עבודה מתאימה לגביו רק מחמת הוראות סעיף 165(ד)".

אייל לב-ארי: המלים "שאילולא הוראות סעיף 165(ד) היה זכאי לדמי אבטלה לפי סעיף 176(ב)" – יימחקו.

אייל לב-ארי: (2) בפסקת משנה (1), במקום "150" יבוא "100", ובמקום "75" יבוא "25".

אייל לב-ארי: (ב) במקום המלים "מדמי אבטלה שחושבו לפי סעיף 176(ב) בעד הימים" יבוא "להפרש שבין סכום השווה ל-50 אחוזים מההכנסה הממוצעת היומית מעבודתו בשכר נמוך ובין דמי אבטלה ליום שהיו משתלמים לו אלמלא היה עובד והכל בעד כל אחד מהימים".

אייל לב-ארי: אחרי "זכאי לדמי אבטלה" יבוא "לפי מספר הימים שחל לגביו בהתאם להוראות סעיף 171 או שהיה זכאי בשלהם לדמי אבטלה".

אייל לב-ארי: במקום "60 הימים האמורים בסעיף 165(ד) אף אם שולמו בעדם דמי אבטלה" יבוא "30 הימים הראשונים שבעדם שולמו לו דמי אבטלה לפי סעיף 160" ובמקום "150" יבוא "100".

אייל לב-ארי: (ג) אחרי סעיף קטן (ה) יבוא - "(ו) על אף האמור בסעיף קטן (ב) לא יעלה סכום המענק ליום על ההפרש שבין אלה: השכר היומי הממוצע ששימש בסיס לדמי אבטלה שהיו משתלמים לו אלמלא היה עובד פחות ההכנסה הממוצעת היומית מעבודה בשכר נמוך".

אייל לב-ארי: (ז) על דמי האבטלה לפי המחושב במענק זה, יחולו הוראות סעיף 167(ב)(2)".

אייל לב-ארי: סעיף התחולה:

חיים כץ: אנחנו מצביעים על הצעת החוק.

חיים כץ: ה צ ב ע ה הצעת החוק אושרה תודה רבה.

חיים כץ: הישיבה נעולה.